b'\n_START_ARTICLE_\nKungfutselaisuus\n_START_PARAGRAPH_\nKungfutselaisuus (\xe5\x84\x92\xe5\xad\xb8, R\xc3\xbaxu\xc3\xa9) tai konfutselaisuus on Kiinassa syntynyt moraalinen ja yhteiskunnallinen oppi, joka kehittyi kiinalaisen filosofin Kungfutsen (551\xe2\x80\x93479 eaa.) opetuksista. Kungfutselaisuus pohjautuu Kiinassa kauan vallalla olleisiin instituutioihin ja pitk\xc3\xa4aikaiseen kiinalaiseen k\xc3\xa4yt\xc3\xa4nt\xc3\xb6\xc3\xb6n, ja sen taustatekij\xc3\xb6in\xc3\xa4 ovat muun muassa sukuj\xc3\xa4rjestelm\xc3\xa4 ja siihen liittyv\xc3\xa4 esi-isien kultti._NEWLINE_Kungfutselaisuuden t\xc3\xa4rkeimm\xc3\xa4t hyveet ovat inhimillisyys, oikeudenmukaisuus, hyv\xc3\xa4t tavat, uskollisuus ja viisaus. Vastavuoroisuus kuten ylempien kunnioittaminen ja alempien suojelu on t\xc3\xa4rke\xc3\xa4\xc3\xa4. Kungfutselaisuuden perusperiaatteena on parantaa ja lis\xc3\xa4t\xc3\xa4 hyvinvointia yhteiskunnassa jalon k\xc3\xa4yt\xc3\xb6ksen kautta, joka siirtyy ensin perheest\xc3\xa4 kaupunkiin, sitten yhteiskuntaan ja my\xc3\xb6hemmin koko maailmaan. T\xc3\xa4h\xc3\xa4n pyrit\xc3\xa4\xc3\xa4n hyveellisell\xc3\xa4 el\xc3\xa4m\xc3\xa4ll\xc3\xa4._NEWLINE_Kungfutselaisuudella ei ole omaa jumalak\xc3\xa4sityst\xc3\xa4, mutta se on silti l\xc3\xa4nsimaissa usein luokiteltu uskonnoksi. Kungfutselaisuuden keskeisimm\xc3\xa4t tekstit ovat Viisi klassikkoa ja Nelj\xc3\xa4 kirjaa.\n_START_SECTION_\nKungfutse\n_START_PARAGRAPH_\nKungfutselaisuuden perusti Zhou-dynastian aikana el\xc3\xa4nyt poliittinen opettaja Kungfutse (551\xe2\x80\x93479 eaa.). Kungfutsen elinaikana kev\xc3\xa4tt\xc3\xa4 ja syksy\xc3\xa4 -kaudella Kiinassa oli useita toisiaan vastaan taistelevia kuningaskuntia. Ajan suuret muutokset saivat monet ajattelijat pohtimaan yhteiskunnallisia ongelmia. Ajanjaksoa kutsutaankin taistelevien valtioiden ja satojen filosofien aikakaudeksi._NEWLINE_Kungfutse oli tyytym\xc3\xa4t\xc3\xb6n aikansa moraaliin ja koetti elvytt\xc3\xa4\xc3\xa4 uudelleen arvomaailman, jonka h\xc3\xa4n uskoi olleen vallalla muinaisina kulta-aikoina. Kehitetty\xc3\xa4\xc3\xa4n oppinsa h\xc3\xa4n kiersi valtiosta valtioon etsien hallitsijaa, joka suhtautuisi siihen my\xc3\xb6nteisesti. Ep\xc3\xa4onnistuttuaan l\xc3\xb6yt\xc3\xa4m\xc3\xa4\xc3\xa4n suopeaa ruhtinasta h\xc3\xa4n palasi kotiseudulleen Lu-valtioon ja omistautui opetusty\xc3\xb6h\xc3\xb6n.\n_START_SECTION_\nValtion viralliseksi opiksi\n_START_PARAGRAPH_\nKungfutsen j\xc3\xa4lkeen 300- ja 200-luvulla eaa. kungfutselaisuutta kehittiv\xc3\xa4t filosofit Mengzi ja Xunzi. Tuohon aikaan kungfutselaisuus ei viel\xc3\xa4 ollut vallassa vaan kilpaili siit\xc3\xa4 useiden muiden koulukuntien kanssa. Kiinan ensimm\xc3\xa4inen keisari Qin Shi Huangdi kannatti kungfutselaisuuden er\xc3\xa4\xc3\xa4n kilpailijan, lain koulukunnan oppeja ja vainosi kungfutselaisia ankarasti. H\xc3\xa4nt\xc3\xa4 seurannut Han-dynastia kuitenkin kohotti kungfutselaisuuden kaikkien muiden koulukuntien yl\xc3\xa4puolelle ja antoi sille virallisen aseman Kiinan opetusj\xc3\xa4rjestelm\xc3\xa4n perustana._NEWLINE_Kungfutselaisuus koki tilap\xc3\xa4isen laskukauden Han-dynastian romahduksesta 200-luvulla jaa. seuranneessa poliittisessa kaaoksessa. Sen kilpailijoiksi nousseet buddhalaisuus ja taolaisuus pystyiv\xc3\xa4t antamaan ihmisel\xc3\xa4m\xc3\xa4lle hengellisen ulottuvuuden, mik\xc3\xa4 kungfutselaisuudesta puuttui._NEWLINE_Kungfutselaisuuden virallinen asema ei p\xc3\xa4\xc3\xa4s\xc3\xa4\xc3\xa4nt\xc3\xb6isesti johtanut muiden uskontojen tukahduttamiseen ja niiden edustajien vainoamiseen. Vuoden 845 j\xc3\xa4lkeen kungfutselaiset kuitenkin suostuttelivat Kiinan hallinnon vainoamaan buddhalaisia ja muiden ulkomaisten uskontojen edustajia._NEWLINE_Kungfutselaisuudessa syntyi 600-luvulta 1200-luvulle useita uudistusliikkeit\xc3\xa4. Zhu Xin 1100-luvulla systematisoiman uuskungfutselaisuuden omaksui valtio opikseen, ja sen aseman oppi s\xc3\xa4ilytti 1900-luvulle asti.\n_START_SECTION_\nAseman menetys\n_START_PARAGRAPH_\nKungfutselaisuus menetti asemansa valtion virallisena oppina keisarivallan kukistuttua Kiinassa 1912. Kiinan tasavallan alkuaikoina kungfutselaisuutta yritettiin sis\xc3\xa4llytt\xc3\xa4\xc3\xa4 perustuslakiin valtion virallisena ideologiana. T\xc3\xa4t\xc3\xa4 protestoivat kuitenkin niin nuoret intellektuellit kuin kommunistitkin maan uudistamisen esteen\xc3\xa4._NEWLINE_Vuonna 1949 perustettua Kiinan kansantasavaltaa hallinneet kommunistit hy\xc3\xb6kk\xc3\xa4siv\xc3\xa4t aktiivisesti kungfutselaisia arvoja vastaan arvostellen samalla kungfutselaisuutta taantumukselliseksi voimaksi, joka esti yhteiskunnan kehityksen. Mao Zedongin valtakaudella kungfutselaisuus kiellettiin ja monia sit\xc3\xa4 harjoittavia temppeleit\xc3\xa4 suljettiin Kiinassa. Kungfutselaisuus sis\xc3\xa4lsi ajatuksia, joista Mao ei pit\xc3\xa4nyt. Maon kuoleman j\xc3\xa4lkeen kiinnostus alkoi j\xc3\xa4lleen kasvaa ja Maon valtakaudella suljettuja temppeleit\xc3\xa4 avattiin taas k\xc3\xa4ytt\xc3\xb6\xc3\xb6n._NEWLINE_Viime aikoina valtaapit\xc3\xa4v\xc3\xa4 kommunistijohto on j\xc3\xa4lleen alkanut suhtautua kungfutselaisuuteen suvaitsevasti, sill\xc3\xa4 se liittyy l\xc3\xa4heisesti kiinalaiseen perhej\xc3\xa4rjestelm\xc3\xa4\xc3\xa4n ja korostaa kurin ja j\xc3\xa4rjestyksen merkityst\xc3\xa4 yhteiskunnassa. Kiinan koululaisille opetetaan kungfutselaisuuden klassikoista, joista on kuitenkin j\xc3\xa4tetty pois keisarillisia instituutioita k\xc3\xa4sittelevi\xc3\xa4 osia._NEWLINE_Nykyisin kungfutselaisuudella on noin 198 miljoonaa kannattajaa, joista 6\xe2\x80\x938 miljoonaa Kiinan ulkopuolella.\n_START_SECTION_\nKeskeiset tekstit\n_START_PARAGRAPH_\nKungfutselaisuuden keskeisimm\xc3\xa4t tekstit ovat Viisi klassikkoa, Keskustelut ja Nelj\xc3\xa4 kirjaa.\n_START_SECTION_\nJumalat ja henget\n_START_PARAGRAPH_\nKiinassa palvottiin Kungfutsen aikana jumaluutena \xe2\x80\x9dTaivasta\xe2\x80\x9d (\xe5\xa4\xa9, tian). Se viime k\xc3\xa4dess\xc3\xa4 m\xc3\xa4\xc3\xa4r\xc3\xa4si kaikkien maailmankaikkeuden el\xc3\xa4vien olentojen kohtalon, ja kaikki ihmisten instituutiot oli perustettu sen nimiss\xc3\xa4. Vallassa oleva hallitsija nautti aina "Taivaan mandaattia" eli hallitsijan valtaoikeutta. My\xc3\xb6s Kungfutse kunnioitti Taivasta eik\xc3\xa4 kielt\xc3\xa4nyt henkien olemassaoloa. H\xc3\xa4nt\xc3\xa4 kiinnosti kuitenkin l\xc3\xa4hinn\xc3\xa4 moraali ja ihmisyhteis\xc3\xb6, ja h\xc3\xa4n halusi k\xc3\xa4\xc3\xa4nt\xc3\xa4\xc3\xa4 ihmisten huomion pois yliluonnollisista asioista._NEWLINE_Kungfutse kansanomaisti esi-isien palvonnan, jota h\xc3\xa4nt\xc3\xa4 ennen harjoitettiin vain hovipiireiss\xc3\xa4. H\xc3\xa4n katsoi, ett\xc3\xa4 sill\xc3\xa4 oli suuri merkitys perheen jatkuvuuden takaajana._NEWLINE_Jotkut alkoivat palvoa Kungfutsea itse\xc3\xa4\xc3\xa4nkin jumalana ensimm\xc3\xa4isell\xc3\xa4 vuosisadalla eaa., ja Kiinassa on useita Kungfutselle pyhitettyj\xc3\xa4 temppeleit\xc3\xa4.'